**ADATKEZELÉSI TÁJÉKOZTATÓ**

**Nagyhegyesi Polgármesteri Hivatal által a szavazatszámláló bizottságok tagjaival kapcsolatos adatkezeléséről**

A **Nagyhegyesi Polgármesteri Hivatal mint adatkezelő** a szavazatszámláló bizottságok tagjaival kapcsolatban végzett személyes adatkezelésről – az Európai Parlament és a Tanács (EU) 2016/679 számú rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (a továbbiakban: Általános Adatvédelmi Rendelet vagy GDPR) rendelkezéseire figyelemmel – az alábbi előzetes tájékoztatást adja.

**Az adatkezelő és elérhetősége**

Az adatkezelő neve: Nagyhegyesi Polgármesteri Hivatal

Székhelye: 4064 Nagyhegyes, Kossuth utca 2

**Az adatkezelés célja és jogalapja**

Nagyhegyes Önkormányzat szervei – a választási eljárásról szóló 2013. évi XXXVI. törvény (Ve.), különösen annak 24. illetőleg 34. §-ai szerint – számos feladattal rendelkeznek az országgyűlési képviselők választása során közreműködő szavazatszámláló bizottságokkal (a továbbiakban: „szszb”) kapcsolatban. A szavazatszámláló bizottság tagjait a képviselő-testület választja meg, míg a jegyző a helyi választási iroda vezetőjeként működik közre a választások szervezésében. A Ve. 68. § (1) bekezdése szerint a helyi választási iroda és az országgyűlési egyéni választókerületi választási iroda tagjává a székhelye szerinti polgármesteri vagy közös önkormányzati hivatal munkavállalója bízható meg.

Az adatkezelés **célja**, hogy a Ve-ben foglalt kötelezettségeiknek az önkormányzat szervei képesek legyenek eleget tenni, így a választások szervezése során képesek legyenek az szszb tagjainak megválasztására, illetőleg a velük történő kapcsolattartásra, valamint számukra kifizetés teljesítésére.

Az **adatkezelés** **jogalapja** a GDPR 6. cikk (1) bekezdés e) pontja, a választási eljárásról szóló 2013. évi XXXVI. törvény (Ve.) 24. és 34. §-aiban rögzített közfeladat (szavazatszámláló bizottsági tagok megválasztása, a velük való kapcsolattartás, a szavazás szervezése, a szavazatszámláló bizottsági tagok számára kifizetés teljesítése) ellátása; az ügy elintézését követően a levéltárba adásig az adatkezelés jogalapja a GDPR 6. cikk (1) bekezdés c) pontja (az adatkezelőre vonatkozó jogi kötelezettség teljesítése); a jogi kötelezettséget a köziratokról, a közlevéltárakról és a magánlevéltári anyag védelméről szóló 1995. évi LXVI. törvény 9. § (1) bekezdésének g) pontja határozza meg.

A kizárólag a kifizetés céljából kezelt adatok esetén (TAJ-szám, adóazonosító jel) az adatkezelés jogalapja a GDPR 6. cikk (1) bekezdés c) pontja (az adatkezelőre vonatkozó jogi kötelezettség teljesítése); a jogi kötelezettséget az adózás rendjéről szóló 2017. évi CL tövény kifizetőre vonatkozó rendelkezései, így különösen a 34. § (1) bekezdése, 50. § (2) bekezdése és 78. § (4) bekezdése állapítja meg.

A GDPR 6. cikk e) pontja céljából végzett adatkezelés nem kötelező, ám annak hiányában az érintett nem képes eljárni szavazatszámláló bizottsági tagként. Az ehhez kapcsolódóan végzett, a GDPR 6. cikk c) pontja céljából végzett adatkezelések kötelezők.

**Kezelt személyes adatok**

A kezelt személyes adatok a következők:

* Név, anyja neve, születési hely, születési idő, személyazonosító jel; TAJ-szám, adóazonosító jel;
* A 2013. évi XXXVI. törvény 17-18. §-aiban szereplő kizárási ok fennállására vonatkozó adat;
* Lakcím;
* Telefonszám;
* Email cím.

**Az adatok forrása**

Az adatok forrása az érintett.

**Az adatkezelés időtartama**

Az adatok az önkormányzati hivatalok egységes irattári tervének kiadásáról szóló 8/2012. (XII. 28.) BM rendelet Mellékletének H304 sora szerint [mint a választási szervek (választási irodák, választási bizottságok) létrehozásával és tevékenységével kapcsolatos ügyek] nem selejtezhető dokumentumnak minősülnek, és azokat 15 év eltelte után az illetékes levéltárnak kell átadni. A levéltár a továbbiakban a köziratokról, a közlevéltárakról és a magánlevéltári anyag védelméről szóló 1995. évi LXVI. törvény szerint jár el.

A kizárólag a kifizetés céljából kezelt adatok esetén (TAJ-szám, adóazonosító jel) az adatokat az adatkezelő az adó megállapításához való jog elévüléséig, halasztott adó esetén a halasztott adó esedékessége naptári évének utolsó napjától számított öt évig őrzi meg.

**Adatkezeléssel kapcsolatos jogok**

Ön az Általános Adatvédelmi Rendelet alapján hozzáférést kérhet személyes adataihoz, kérheti azok helyesbítését, a GDPR-ben meghatározott esetekben azok törlését, az adatkezelés korlátozását, illetőleg – ha az adatkezelés jogalapja a GDPR 6. cikk (1) bekezdésének e) pontja – tiltakozhat az adatkezelés ellen.

Az információs önrendelkezési jogról és az információszabadságról szóló 2011. évi CXII. törvény 25. §-a alapján az érintett halálát követő öt éven belül az érintett közeli hozzátartozóját, vagy az életében meghatalmazott személyt a törvényben meghatározott jogok illetik meg.

**Harmadik felek, az adatokhoz való hozzáférés, az adatok címzettjei**

Az adatokhoz kizárólag az adatkezelő azon szervei és tisztviselői férnek hozzá, amelyek Ve. által meghatározott feladatai ellátásához a hozzáférés szükséges. A kifizetési célból kezelt adatokat az adatkezelő továbbítja az illetékes adóhatóságnak. További adatokat harmadik személynek az adatkezelő nem továbbít.

**Adatok továbbítása harmadik országba - automatizált döntéshozatal és profilalkotás**

Az adatkezelés során nem kerül sor személyes adatoknak harmadik országba történő továbbítására. Automatizált döntéshozatal, illetőleg profilalkotás az adatkezelés során nem történik.

**Jogorvoslati lehetőségek**

Ön kérdéseivel adatvédelmi tisztviselőnkhöz fordulhat a bp18@dataprotection.eu email címen. Amennyiben a személyes adatok kezelésével kapcsolatban észrevétele van, vagy úgy érzi, hogy jogsérelem bekövetkezésének veszélye áll fenn, Ön bejelentést tehet a Nemzeti Adatvédelmi és Információszabadság Hatóságnál. A NAIH elérhetősége: 1374 Budapest, Pf.: 603. 1055 Budapest, Falk Miksa u. 9-11., ugyfelszolgalat@naih.hu, +36-1-3911400, [www.naih.hu](http://www.naih.hu/). Jogainak vélt megsértése esetén az illetékes törvényszékhez is fordulhat. A pert az érintett – választása szerint – a lakóhelye vagy tartózkodási helye szerint illetékes törvényszék előtt is megindíthatja.